

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts[[1]](#footnote-1) izstrādāts, lai papildinātu 9.2.2.2. pasākumu[[2]](#footnote-2) ar jaunām atbalstāmajām darbībām, tādējādi pilnveidojot sociālo pakalpojumu atbalsta sistēmu, jo īpaši attiecībā uz bērniem ar funkcionāliem traucējumiem (turpmāk – bērni ar FT) un to ģimenes locekļiem nepieciešamo atbalstu sociālo pakalpojumu veidā. Paplašinot atelpas brīža pakalpojuma nodrošināšanas iespējas, kā arī papildinot sabiedrībā balstītu sociālo pakalpojumu finansēšanas mehānisma individuālā budžeta pieejas (turpmāk – IB modelis) ietvaros paredzētā atbalsta apmēra noteikšanas metodes bērniem ar FT, kuriem VDEĀVK[[3]](#footnote-3) ir noteikusi invaliditāti, tiks sekmēta un palielināta bērniem ar FT sniegto sociālo pakalpojumu efektivitāte.  Noteikumu projekta mērķis ir sekmēt sociālo pakalpojumu efektivitāti, tostarp precīzāk nosakot bērniem ar FT nepieciešamā atbalsta apmēru un finansējumu.  Tiesību akts stāsies spēkā pēc tā publicēšanas oficiālajā laikrakstā “Latvijas Vēstnesis” – indikatīvi 2020. gada 4. ceturksnī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir izstrādāts saskaņā ar Eiropas Savienības struktūrfondu un Kohēzijas fonda 2014. –2020. gada plānošanas perioda vadības likuma 20. panta 6. un 13. punktu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz **papildināt 9.2.2.2. pasākumu ar jaunām atbalstāmajām darbībām un izmaksām**, proti:   1. *atelpas brīža pakalpojuma mājoklī apraksta izstrāde un izmēģinājumprojekta īstenošana**(noteikumu projekta 1. un 5. punkts).*   Iniciatīvas “Mēs negribam izdegt” un “Mūžīgie bērni”[[4]](#footnote-4) ietvaros Labklājības ministrija (turpmāk – LM) kā sociālās aizsardzības politikas veidotāja ir saņēmusi vecāku, kuriem ir bērni ar FT, priekšlikumus atelpas brīža pakalpojuma pilnveidošanai, kas tostarp ietver priekšlikumu šo pakalpojumu nodrošināt bērnu mājoklī.  LM, reaģējot uz bērnu ar smagiem FT vecāku lūgumu, ir ierosinājusi grozījumus Ministru kabineta noteikumos Nr.338[[5]](#footnote-5), paredzot iespēju sniegt atelpas brīža pakalpojumu arī klienta mājoklī.  MK noteikumos Nr.338 iekļautās prasības sākotnēji tika izstrādātas un ir attiecināmas uz atelpas brīža pakalpojumu, kas tiek nodrošināts pakalpojuma sniedzēja institūcijā. Ierosinot grozījumus iepriekšminētajās prasībās, kā arī paredzot iespēju atelpas brīža pakalpojumu nodrošināt klienta mājoklī, nosacījums par visu prasībās minēto speciālistu iesaistīšanu nebūs obligāts, tomēr būtu jāvērtē arī pārējo prasību piemērošana/ievērošana pakalpojuma nodrošināšanā mājoklī, t.sk. pakalpojuma sniedzēja statuss (reģistrācija valsts informācijas sistēmā “Sociālo pakalpojumu sniedzēju reģistrs”). Šobrīd, pieļaujot atelpas brīža pakalpojuma sniegšanu personas mājoklī, to iespējams nodrošināt tikai tādējādi, ja institucionālā pakalpojuma sniedzējs, atbilstoši šobrīd noteiktajām prasībām sociālā pakalpojuma sniedzējam, sniedz šo pakalpojumu personas mājoklī. Ņemot vērā, ka atelpas brīža pakalpojums mājoklī faktiski ir jauns pakalpojums, tam ir nepieciešama individualizēta pieeja, attiecīgi nav tieši piemērojamas patlaban normatīvajos aktos noteiktās atelpas brīža pakalpojuma prasības, izmaksu noteikšanas metodika un citi nosacījumi.  Kaut arī spēkā esošie normatīvie akti primāri paredz atelpas brīža pakalpojumu sniegt institūcijā, jau šobrīd ir iestrādnes atelpas brīža pakalpojuma personas mājoklī attīstībā, proti, piemērojot 9.2.2.2. pasākuma projektā[[6]](#footnote-6) izstrādāto atelpas brīža pakalpojuma aprakstu, projekta ietvaros īstenotajā IB modeļa izmēģinājumprojektā, bērniem ar FT bija iespēja saņemt arī šo pakalpojumu savā mājoklī, tostarp paredzot, ka pakalpojumu personas mājoklī sniedz arī fiziska persona (aprūpētājs vai asistents, kas Valsts ieņēmumu dienestā reģistrēts kā saimnieciskās darbības veicējs). Vienlaikus paredzēts, ka atelpas brīža pakalpojumu mājoklī nevar sniegt bērna vecāks vai ar bērnu vienā mājsaimniecībā dzīvojoša persona. Pēc IB modeļa bērniem ar FT izmēģinājumprojekta īstenošanas vairāki vecāki (t.sk. jau pilngadīgu bērnu vecāki) izteica vēlmi saņemt atelpas brīža pakalpojumu mājoklī arī turpmāk 9.2.2.1. pasākuma[[7]](#footnote-7) projekta vai valsts/pašvaldības budžeta ietvaros.  Lai arī IB modeļa ietvaros tiks definēts minimālais sociālo pakalpojumu kopums, kas ir iekļaujams IB finansēto pakalpojumu “grozā” un šajā kopumā esošajiem pakalpojumiem tiks izstrādāts pakalpojuma apraksts (standarts), atelpas brīža pakalpojumam mājoklī apraksts (standarts) IB modeļa ietvaros netiks izstrādāts, jo bērnu ar FT skaits, kuri IB modeļa ietvaros saņēma šāda veida sabiedrībā balstītu sociālo pakalpojumu, bija neliels, t.i., pieci bērni. Minētais bērnu skaits nav pietiekams, lai varētu veidot pierādījumos balstīta atelpas brīža mājoklī pakalpojuma aprakstu (standartu).  Lai praktiski būtu iespēja nodrošināt atelpas brīža pakalpojumu mājoklī, noteikumu projekts paredz izstrādāt šī pakalpojuma aprakstu, vienas vienības izmaksu metodiku un īstenot minētā pakalpojuma izmēģinājumprojektu atbilstoši izstrādātajam aprakstam un noteiktajām izmaksām, kā arī, ja nepieciešams, sagatavot priekšlikumus grozījumiem normatīvajos aktos.  Ņemot vērā 9.2.2.2. pasākuma projekta kopējo atlikušo īstenošanas laiku (līdz 2022. gada 31. decembrim), jaunās atbalstāmās darbības kopējais īstenošanas periods būs 12 mēneši un ietvers šādas aktivitātes:   1. *atelpas brīža pakalpojuma mājoklī apraksta izstrāde (līdz trīs mēnešiem)*, kas saturēs minētā pakalpojuma definīciju, mērķus, uzdevumus, prasības pakalpojuma saturam un pakalpojumu sniedzējiem, kuri var sniegt pakalpojumu (kvalifikācijas prasības, statuss – juridiska vai fiziska persona u.c. prasības), tiesības, pienākumus, pakalpojuma sniedzēju piesaistes kārtību un vienas vienības izmaksu noteikšanas metodiku; 2. *izmēģinājumprojekta īstenošana izstrādātā pakalpojuma apraksta aprobācijai (seši mēneši, ieskaitot sagatavošanās un noslēguma posmu)*. Izmēģinājumprojektā tiks iesaistīti 50 bērni ar FT, kuri sešu mēnešu periodā saņems atelpas brīža pakalpojumu mājoklī līdz 15 diennaktīm. Lai nodrošinātu reģionālo pārklājumu, izmēģinājumprojektā tiks iesaistīti dalībnieki no visiem plānošanas reģioniem, katrā plānošanas reģionā nodrošinot pakalpojumu 10 bērniem ar FT; 3. *izmēģinājumprojekta rezultātu izvērtēšana, atelpas brīža pakalpojuma mājoklī apraksta precizēšana, pakalpojuma standarta izstrāde un, ja nepieciešams, priekšlikumu normatīvo aktu pilnveidei izstrāde, t.sk. normatīvo aktu, kuros nepieciešams veikt izmaiņas, apzināšana (trīs mēneši) un atelpas brīža pakalpojuma mājoklī aprakstīšana informācijas ievietošanai valsts pārvaldes portālā* [*www.Latvija.lv*](http://www.Latvija.lv)*.*   Šīs atbalstāmās darbības kopējās izmaksas sastāda indikatīvi 111 895 *euro;*   1. *metodikas izstrāde Starptautiskās funkcionēšanas, nespējas un veselības klasifikācijas (turpmāk – SFK) izmantošanai sabiedrībā balstītu sociālo pakalpojumu finansēšanas mehānisma ietvaros paredzētā atbalsta apmēra noteikšanā bērniem ar FT**(noteikumu projekta 1. un 5.punkts).*   Līdzšinēji 9.2.2.2 pasākuma IB modeļa bērniem ar FT izmēģinājumprojektā SFK[[8]](#footnote-8) klasificētās komponentes (ķermeņa funkcijas un aktivitātes un dalība) tika mērītas, lietojot vienu vispārīgo skalu.[[9]](#footnote-9) Bērnu vajadzību izvērtēšanas eksperti izveidoja bērna funkcionēšanas profilu pēc vērtējuma aktivitātēs - mobilitāte, pašaprūpe un komunikācija, un aprēķināja kumulēto funkcionēšanas novērtējumu, saskaitot visu trīs nosaukto aktivitāšu funkcionēšanas līmeņus (turpmāk – SFK līmenis). Kumulētais funkcionēšanas novērtējums 0 balles norāda, ka bērnam nav FT, novērtējums no vienas līdz 12 ballēm norāda uz FT (vairāk balles novērtējumā, jo smagāka funkcionēšanas grūtību pakāpe), kur 12 balles vērtējumā nozīmē funkcionēšanas ierobežojumus nosauktajās aktivitātēs 96-100% apmērā.  Izstrādātajā neaprobētajā IB bērniem ar FT metodikā nebija noteikta SFK līmeņa sasaiste ar individuālajā atbalsta plānā iekļaujamajiem sociālajiem pakalpojumiem. Piemēram, IB modeļa bērniem ar FT izmēģinājumprojektā universālā asistenta pakalpojumu varēja saņemt neatkarīgi no SFK līmeņa, balstoties uz vecāku un ekspertu novērtējumu. Izmēģinājumprojekta laikā tika konstatēta likumsakarība, ka bērni ar augstāku SFK līmeni ir vairāk izmantojuši universālā asistenta pakalpojumu, kuru nedrīkstēja nodrošināt bērna vecāki. Līdz ar to secināms, ka bērniem ar augstāku SFK līmeni nepieciešams lielāks sociālo pakalpojumu apjoms. Šī likumsakarība izmēģinājumprojektā ir dabiski izveidojusies, jo SFK līmenis netika izvirzīts kā kritērijs atbilstošā sociālā pakalpojumu saņemšanai. To noteica fizikālās un rehabilitācijas medicīnas ārsts, izslēdzot vecāku vai sociālā darbinieka vērtējumu.  SFK līmeņu iekļaušana IB modeļa bērniem ar FT izmēģinājumprojekta rezultātu izvērtēšanā tika veikta, lai iegūtu visaptverošus datus un izvērtētu, vai sniegtais atbalsta apjoms ir atkarīgs no minētajiem rādītājiem. IB modeļa bērniem ar FT izmēģinājumprojekta noslēgumā eksperti katram bērnam novērtēja, vai ir vērojama pozitīva dinamika kādā no funkcionēšanas domēniem (piemēram, mobilitātē vai komunikācijā).  Tomēr IB modeļa bērniem ar FT izmēģinājumprojekta rezultāti neļauj noteikt precīzu korelāciju starp SFK līmeni un bērnam ar FT nepieciešamā atbalsta apmēru. Tas saistīts ar šādiem ierobežojumiem:   1. pēc IB modeļa bērniem ar FT izmēģinājumprojektā izmantotā vērtējuma, kas balstīts SFK principos, iedalījums tika veikts 12 līmeņos, taču starp 102 bērniem, kas piedalījās izmēģinājumprojektā, visi iespējamie SFK līmeņi netika pārstāvēti vai bērnu skaits tajos bija nepietiekams, lai izdarītu secinājumus un pieņēmumus par IB iedalījumu un apmēru turpmākajā sociālā atbalsta politikā; 2. nav pietiekamu pierādījumu, lai pieņemtu, ka IB modeļa bērniem ar FT izmēģinājumprojektā izmantotā SFK vērtējuma iedalījums 12 līmeņos ir galīgais un labākais risinājums.   IB modeļa bērniem ar FT izmēģinājumprojektā iesaistīto ekspertu skatījumā, veiksmīgai IB modeļa ieviešanai nākotnē šāda metodikas izstrāde būtu nepieciešama.  Tāpat jāņem vērā, ka darbs pie bērna funkcionēšanas novērtējuma atbilstoši SFK domēniem veikts arī VDEĀVK īstenotajā 9.1.4.3. pasākuma projektā[[10]](#footnote-10), kā rezultātā tika izstrādāta metodika invaliditātes noteikšanai bērniem ar veselības un funkcionālo spēju traucējumiem atbilstoši SFK bērnu un jauniešu versijas principiem. 9.1.4.3. pasākuma projekta rezultātus paredzēts ņemt vērā turpmākajā invaliditātes noteikšanas sistēmā bērniem, attīstot jaunus invaliditātes noteikšanas kritērijus. Patlaban bērniem, kuriem invaliditātes novērtēšanas ietvaros noteikti funkcionēšanas ierobežojumi, invaliditātes statuss un citi saistītie atzinumi, ir iespēja saņemt dažādus valsts sniegtos atbalsta pasākumus, piemēram, asistenta pakalpojumu pašvaldībā, transporta kompensāciju, īpašas kopšanas pabalstu. Tādējādi minētie valsts atbalsta pasākumi un personu loks, kuriem tos ir tiesības saņemt, ir cieši saistīti ar IB modeli, jo šos atbalsta pasākumus nākotnē būtu nepieciešams iekļaut tā saturā.  Ņemot vērā (sasaistot) IB modeļa bērniem ar FT izmēģinājumprojekta rezultātus un 9.1.4.3. pasākuma projektā izstrādāto metodiku invaliditātes noteikšanai, noteikumu projekts paredz izstrādāt vienotu metodiku, kā noteikt bērna ar FT individuālajā atbalsta plānā iekļauto sociālo pakalpojumu nodrošināšanai nepieciešamo IB apmēru atbilstoši bērna noteiktajam funkcionēšanas līmenim. Vienotas metodikas izstrāde ļaus izvairīties no situācijas, ka dažāda valsts atbalsta pasākumu piešķiršanai bērns ar FT ir jāizvērtē vairākkārt un dažādās vietās, kā arī tiks ņemts vērā Pasaules Veselības organizācijas ieteikums, proti, virzīties tālāk SFK izmantošanā gan invaliditātes noteikšanā, gan sociālo pakalpojumu plānošanā.  Ņemot vērā 9.2.2.2. pasākuma projekta kopējo atlikušo īstenošanas laiku, šīs atbalstāmās darbības kopējais plānotais īstenošanas periods būs 14 mēneši, kas ietvers šādas aktivitātes:   1. *metodikas izstrāde (līdz sešiem mēnešiem), vienotas pieejas nodrošināšanai IB apmēra noteikšanā bērniem ar FT*, kas ļaus sagrupēt bērnus pēc funkcionēšanas izvērtēšanā ar SFK iegūtajiem rezultātiem tā, lai vērtējums būtu izmantojams finansējuma apmēra noteikšanā, kurš vērsts uz bērna vajadzību apmierināšanu; 2. *izmēģinājumprojekta īstenošana izstrādātās metodikas ieviešanai (četri mēneši, ieskaitot, sagatavošanās (bērna atlasi) un noslēguma posmu (atbalsta plāna izstrādi))*. Izmēģinājumprojektā tiks veikta klātienes novērtēšana 100 bērniem (ar invaliditātes statusu), nosakot bērna SFK līmeni un tam indikatīvi atbilstošo IB apmēru. Intervijas laikā no bērna likumiskajiem pārstāvjiem noskaidros, kādus valsts atbalsta veidus bērns šobrīd jau saņem (piemēram, īpašas kopšanas pabalstu, asistenta pakalpojumu, transporta pabalstu). Rezultātā tiks izdarīti secinājumi ar mērķi noskaidrot, vai esošais valsts atbalsta apmērs ir lielāks, mazāks, vai aptuveni tāds pats (piemēram, 80-100% robežās) attiecībā pret bērnam noteikto atbalsta un finansējuma apmēru IB modelī. Izmēģinājumprojekta rezultāti ļaus izdarīt gala secinājumus, cik lielam vajadzētu būt IB apmēram katrā no funkcionēšanas ierobežojumu līmeņiem.   Izstrādājot SFK metodiku, pakalpojumu sniedzējs noteiks, kādi speciālisti piedalīsies bērnu ar FT novērtēšanā (piemēram, fizikālās medicīnas un rehabilitācijas ārsts, psihologs u.tml.) un kādas prasmes speciālistiem būs nepieciešamas. Izmēģinājumprojekta īstenošanai pakalpojuma sniedzējs piesaistīs attiecīgos speciālistus un nodrošinās to apmācību metodikas izmantošanā. Pēc izmēģinājumprojekta īstenošanas, balstoties uz tā rezultātiem, pakalpojuma sniedzējs precizēs izstrādāto SFK metodiku, t.sk. noteiks, kādi speciālisti nākotnē veiks bērnu ar FT izvērtēšanu un kādas apmācības tiem nepieciešamas;   1. *izmēģinājumprojekta rezultātu izvērtēšana, metodikas precizēšana un, ja nepieciešams, priekšlikumu normatīvo aktu pilnveidei izstrāde, t.sk. normatīvo aktu, kuros nepieciešams veikt izmaiņas, apzināšana (6 mēneši).*   Šīs atbalstāmās darbības kopējās izmaksas sastāda indikatīvi 84 000 *euro*.  Abas 9.2.2.2. pasākumā paredzētās jaunās atbalstāmās darbības tiks īstenotas 9.2.2.2. pasākuma projektam pieejamā finansējuma ietvaros un papildu finansējums minēto darbību īstenošanai nav nepieciešams. Izmaksas tiks segtas no projekta neparedzētajiem izdevumiem un finanšu ietaupījuma projekta darbībās 1.5. “Sabiedrībā balstītu sociālo pakalpojumu bērniem ar funkcionāliem traucējumiem finansēšanas mehānisma izmēģinājumprojekta īstenošana” (faktiski pakalpojumiem izmēģinājumprojekta laikā izlietots mazāks finansējums kā sākotnēji plānots) un 1.4.“Sabiedrībā balstītu sociālo  pakalpojumu personām ar garīga rakstura traucējumiem finansēšanas mehānisma izmēģinājumprojekta īstenošana” (pakalpojuma sniedzēja faktiskie izdevumi par pakalpojuma nodrošināšanu bija mazāki nekā sākotnēji līgumā ar pakalpojumu sniedzēju paredzētie maksimālie izdevumi).  Minētās atbalstāmās darbības īstenos finansējuma saņēmēja piesaistīti pakalpojuma sniedzēji, attiecīgi noteikumu projekts paredz, ka 9.2.2.2. pasākumā tiek attiecinātas pakalpojuma līguma izmaksas atelpas brīža pakalpojuma mājoklī izstrādei un izmēģinājumprojekta īstenošanai, kā arī metodikas izstrādei SFK izmantošanai sabiedrībā balstītu sociālo pakalpojumu finansēšanas mehānisma ietvaros paredzētā atbalsta apmēra noteikšanā bērniem ar FT un izmēģinājumprojekta īstenošanai *(noteikumu projekta 2. un 4. punkts).* Pakalpojuma sniedzēji nodrošinās visas jauno atbalstāmo darbību ietvaros paredzētās aktivitātes. Detalizēti atbalstāmo darbību īstenošanas nosacījumi tiks atrunāti iepirkumu tehniskajā specifikācijā.  Tāpat noteikumu projekts paredz **precizēt 9.2.2.2. pasākuma īstenošanas nosacījumus,** nosakot, ka, LM izveidotā Sociālo pakalpojumu attīstības padome (turpmāk – uzraudzības padome) saskaņoatelpas brīža pakalpojuma mājoklī aprakstu un apstiprina metodiku SFK izmantošanai sabiedrībā balstītu sociālo pakalpojumu finansēšanas mehānisma ietvaros paredzētā atbalsta apmēra noteikšanā bērniem ar FT *(noteikumu projekta 3. punkts).* |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija. |
| 4. | Cita informācija | Noteikumu projektam nav negatīvas ietekmes uz 9.2.2.2. pasākuma uzraudzības rādītāju un mērķa sasniegšanu un noslēgto vienošanos par 9.2.2.2. pasākuma projekta īstenošanu.  Lai nodrošinātu jauno atbalstāmo darbību īstenošanu atbilstoši plānotajam, par pieciem mēnešiem tiks pagarināts 9.2.2.2. pasākuma projekta īstenošanas termiņš, attiecīgi projekts tiks īstenots līdz 2022. gada 31. oktobrim.  Savukārt jauno 9.2.2.2. pasākuma atbalstāmo darbību īstenošanai, paredzēts izveidot divas jaunas amata vietas, t.i., 9.2.2.2. pasākuma projekta vadības personāls tiks papildināts ar:   1. vecāko ekspertu, kura amata pienākumos ietilps jaunās aktivitātes, proti, metodikas izstrādes SFK izmantošanai sabiedrībā balstītu sociālo pakalpojumu finansēšanas mehānisma ietvaros paredzētā atbalsta apmēra noteikšanā bērniem ar FT, savlaicīga un kvalitatīva tehniskās specifikācijas saturisko prasību izstrāde, iepirkumu piedāvājumu satura vērtēšana, iepirkuma nodevumu projektu apspriešanas unvērtēšanas procesa vadība, aktivitātēs iesaistīto pašvaldību un pakalpojumu sniedzēju konsultēšana par konkrēto projekta aktivitāšu saturiskajiem jautājumiem, līguma ar pakalpojumu sniedzēju uzraudzības nodrošināšana, t.sk. projekta rezultātu/nodevumu izvērtēšana, komentāru sniegšana un vērtējuma par sniegto nodevumu kvalitāti sagatavošana, kvalitatīvas un savlaicīgas ar projektu saistītās nepieciešamās informācijas un dokumentu sagatavošana uzraudzības padomei un citām institūcijām (piemēram, Ministru kabinetam, Finanšu ministrijai u.c.). Vecākais eksperts tiks nodarbināts uz pilnu slodzi 1.5 gadus;   2. vecāko ekspertu rīcībpolitikas veidošanas un uzraudzības jautājumos, kura amata pienākumos ietilps abu jauno atbalstāmo darbību plānošana un ieviešana sociālo pakalpojumu jomā, saturiski pārraugot atbalstāmo darbību īstenošanu un uzraugot īstenoto izmēģinājumprojektu rezultātus, un veikt ietekmes novērtēšanu un prognozēšanu, t.sk. skatot kontekstā ar citām LM īstenotām izmaiņām sociālās politikas jomām. Vecākais eksperts tiks nodarbināts uz 0.3 slodzi 1.5 gadus.  Abu vecāko ekspertu amats tiek klasificēts atbilstoši MK noteikumu Nr. 1075[[11]](#footnote-11)1. pielikuma 36. saimes “Politikas plānošana” III līmenim un atalgojums tiek noteiks atbilstoši MK noteikumos Nr. 66[[12]](#footnote-12) noteiktajai 12. mēnešalgu grupai (3. kategorijai), t.i., vecākā eksperta atalgojums tiek noteiks 1500 *euro* mēnesī (saskaņā ar pašreiz LM noteikto atalgojumu vecākajam ekspertam 9.2.2.2. pasākuma projektā). Attiecīgi visam abu vecāko ekspertu piesaistes periodam projektā atalgojuma izmaksas sastāda indikatīvi 44 522 *euro*, kas ietver:  - vecākajam ekspertam uz 1 slodzi 33 369 *euro* (1500 *euro* \* 18 mēn. + 23,59%), atvaļinājuma pabalstu un citas sociālās garantijas 4 265 *euro*, veselības apdrošināšanas izmaksas 214 *euro*;  - vecākajam ekspertam uz 0,3 slodzi 6674 *euro* (1500 *euro* \* 0,3 slodzes \* 12 mēn. + 23,59%).  Aprēķins ir indikatīvs (summas matemātiski noapaļojot). Papildus jāņem vērā iespējamās izmaiņas nodokļu politikā, t.sk., piemēram, valsts sociālās apdrošināšanas obligātās iemaksas apmēra maiņa u.c.  Papildus jaunajām amata vietām, projekta esošā vadības personāla noslodze tiks pielāgota projekta un jauno aktivitāšu īstenošanas laika grafikam, kā arī jauno aktivitāšu īstenošanā daļēji tiks iesaistīts esošais projekta īstenošanas personāls. Kopējās izmaksas projekta jauno ekspertu un esošā personāla iesaistīšanai jaunajās aktivitātēs kopā sastāda indikatīvi 89 395 *euro,* attiecīgipapildus projektā veidojas netiešās izmaksas indikatīvi 13 409*euro* (t.i., 15% no atlīdzības) apmērā.  Nepieciešamais papildu finansējums esošā 9.2.2.2. pasākuma projekta vadības personāla un jauno amata vietu atalgojumam tiks nodrošināts esošā 9.2.2.2. pasākuma projekta finanšu ietaupījuma ietvaros, un papildu finansējums nav nepieciešams.  Kopumā 9.2.2.2. pasākuma jauno atbalstāmo darbību īstenošanai tiks novirzīts 9.2.2.2. pasākuma finanšu ietaupījums 298 699 *euro* apmērā.  Ņemot vērā, ka 9.2.2.2. pasākuma projekta īstenošanas termiņš kopumā tiek pagarināts par vairāk, kā sešiem mēnešiem[[13]](#footnote-13) un 9.2.2.2. pasākuma jauno atbalstāmo darbību īstenošanai tiek novirzīts finanšu ietaupījums 9.2.2.2. pasākuma projektā, saskaņā ar Finanšu ministrijas informatīvajam ziņojumam par Kohēzijas politikas Eiropas Savienības fondu investīciju aktualitātēm (pusgada ziņojums) pievienotā protokollēmuma 2.2. apakšpunktu, noteikumu projektam pievienots MK protokollēmuma projekts, kurā tiek noteikts, ka LM ir atļauts 9.2.2.2 pasākumu papildināt ar jaunām atbalstāmajām darbībām tām novirzot finanšu ietaupījumu 9.2.2.2. pasākuma projektā, savukārt Centrālajai finanšu un līgumu aģentūrai ir atļauts pagarināt 9.2.2.2. pasākuma projekta īstenošanas termiņu līdz 2022. gada 31. oktobrim.  Papildus jāmin, ka 9.2.2.2 pasākuma ietvaros paredzētās jaunās atbalstāmās darbības atbilst Darbības programmas “Izaugsme un nodarbinātība” (turpmāk – DP) specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” indikatīvajām atbalstāmajām darbībām, proti:  - atelpas brīža pakalpojuma mājoklī izstrāde saistāma ar DP paredzētajiem sociālās aprūpes un rehabilitācijas pakalpojumiem bērniem ar invaliditāti un viņu ģimenes locekļiem, un individuālā budžeta modeļa izstrādi un ieviešanu, jo atelpas brīža pakalpojumu mājoklī būs iespēja nodrošināt gan esošā sociālo pakalpojumu finansēšanas mehānisma ietvaros, gan izstrādātā individuālā budžeta modeļa ietvaros, tādējādi nodrošinot minētā pakalpojuma efektivitāti, t.i., ļaujot to piemērot dažādām situācijām;  - savukārt SFK metodikas izstrāde individuālā budžeta apmēra noteikšanai bērniem ar FT saistāma ar DP minēto individuālā budžeta modeļa izstrādi un ieviešanu. Tā ļaus pilnveidot un efektīvāk ieviest 9.2.2.2. pasākuma ietvaros izstrādāto individuālā budžeta modeli, tādējādi nodrošinot katram bērnam ar FT un tā vecākiem, iespējami atbilstošāko un mērķētāko atbalstu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. pilngadīgas personas ar garīga rakstura traucējumiem, kurām VDEĀVK ir noteikusi smagu vai ļoti smagu (I vai II invaliditātes grupa) invaliditāti; 2. bērni ar FT, kuriem VDEĀVK ir noteikusi invaliditāti, un viņu likumiskie pārstāvji vai audžuģimene. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tieši neietekmē tautsaimniecību un sabiedrības mērķgrupas, kā arī nesniedz ietekmi uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem. Noteikumu projekts nerada ietekmi uz konkurenci, vidi un nevalstiskajām organizācijām.  Noteikumu projekts rada pozitīvu ietekmi uz 9.2.2.2. pasākuma mērķa grupu, proti, bērnu ar FT veselību un to likumisko pārstāvju vai audžuģimeņu labklājību, jo atelpas brīža pakalpojuma nodrošināšanas pilnveidošana (paplašināšana) tostarp ļaus pakalpojumu saņemt bērnam ar FT ierastajā vidē, tādējādi mazinot bērna (kā arī tā likumisko pārstāvju vai audžuģimeņu) stresa līmeni un riskus, ko var radīt ierastās vides maiņa. Attiecīgi tiks mazināts arī izdegšanas risks bērnu likumiskajiem pārstāvjiem vai audžuģimenēm, kuras ikdienā veic viņu aprūpi, tādējādi sekmējot ģimenes sociālo funkcionēšanu. Savukārt SFK izmantošana sociālo pakalpojumu finansēšanas mehānisma ietvaros paredzētā atbalsta noteikšanā bērniem ar FT dos iespēju Latvijai, sekojot Pasaules Veselības organizācijas ieteikumiem, virzīties tālāk gan invaliditātes noteikšanā, gan sociālo pakalpojumu plānošanā un nodrošināšanā, ļaujot precīzāk noteikt bērnam nepieciešamo atbalsta apmēru un finansējumu. Tāpat tas arī ļaus izvairīties no situācijas, ka dažādu valsts atbalsta pasākumu piešķiršanai bērnu ir jāizvērtē vairākkārt un dažādās vietās.  Sabiedrības grupām un institūcijām noteikumu projekti nemaina tiesības un pienākumus, kā arī veicamās darbības. Pēc noteikumu projekta spēkā stāšanās 9.2.2.2. pasākuma finansējuma saņēmējs – LM sagatavos un iesniegs sadarbības iestādē projekta grozījumus atbilstoši aktuālajai MK noteikumu Nr. 91[[14]](#footnote-14) redakcijai. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav. |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts šo jomu neskar. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots LM un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties noteikumu projekta izstrādē, ievietojot noteikumu projektu Labklājības ministrijas tīmekļa vietnē [www.lm.gov.lv](http://www.lm.gov.lv/) un aicinot no 2020. gada 3. septembra līdz 2020. gada 18. septembrim sabiedrības pārstāvjus:  1) rakstiski sniegt viedokli par noteikumu projektu tā izstrādes stadijā – nosūtot uz elektronisko pasta adresi: [atbildiga.iestade@lm.gov.lv](mailto:atbildiga.iestade@lm.gov.lv);  2) klātienē. |
| 3. | Sabiedrības līdzdalības rezultāti | Līdz noteikumu projekta izsludināšanai Valsts sekretāru sanāksmē (t.sk. līdz 2020. gada 18. septembrim) par noteikumu projektu sabiedrības viedoklis netika saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Eiropas Savienības struktūrfondu un Kohēzijas fondu vadībā iesaistītās atbildīgās iestādes funkcijas pilda – Labklājības ministrija, sadarbības iestādes funkcijas – Centrālā finanšu un līgumu aģentūra. Projekta finansējuma saņēmējs – Labklājības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Labklājības ministre Ramona Petraviča

Sāre, 67021652

[Egita.Sare@lm.gov.lv](mailto:Egita.Sare@lm.gov.lv)

1. Ministru kabineta noteikumu projekts “Grozījumi Ministru kabineta 2016. gada 9. februāra noteikumos Nr. 91 “Darbības programmas “Izaugsme un nodarbinātība” 9.2.2. specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.2. pasākuma “Sociālo pakalpojumu atbalsta sistēmas pilnveide” īstenošanas noteikumi”” (turpmāk – noteikumu projekts). [↑](#footnote-ref-1)
2. Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.2. pasākums "Sociālo pakalpojumu atbalsta sistēmas pilnveide" (turpmāk – 9.2.2.2. pasākums). [↑](#footnote-ref-2)
3. Veselības un darbspēju ekspertīzes ārstu valsts komisija (turpmāk – VDEĀVK). [↑](#footnote-ref-3)
4. Sabiedrisko mediju – Latvijas Televīzijas un Latvijas Radio, kā arī pētnieciskās žurnālistikas centra “Re:Baltica” veidotā sižetu un rakstu sērija “Mūžīgie bērni” par problēmām, ar kurām ikdienā saskaras vecāki, kuri diennakts režīmā aprūpē bērnus ar invaliditāti, t.sk. pēc 18 gadu vecuma. [↑](#footnote-ref-4)
5. Grozījumi Ministru kabineta 2017. gada 13. jūnija noteikumos Nr. 338 “Prasības sociālo pakalpojumu sniedzējiem”, izsludināti 2020. gada 23. jūlija Valsts sekretāru sanāksmē (turpmāk - VSS) (protokols Nr. 29, 14§, VSS-597). [↑](#footnote-ref-5)
6. 9.2.2.2. pasākuma projekts Nr. Nr. 9.2.2.2/16/I/001 “Sociālo pakalpojumu atbalsta sistēmas pilnveide” (turpmāk - 9.2.2.2. pasākuma projekts). [↑](#footnote-ref-6)
7. Darbības programmas “Izaugsme un nodarbinātība” 9.2.2.specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.1.pasākums “Deinstitucionalizācija”. [↑](#footnote-ref-7)
8. SFK ir daudzpusīgi lietojama klasifikācija, kas izstrādāta, lai kalpotu dažādām nozarēm un sektoriem. Kopumā tās specifiskie mērķi ir:1) nodrošināt zinātnisko bāzi, lai saprastu un pētītu veselību un ar veselību saistītus stāvokļus, galarezultātus un determinantes; 2) ieviest kopīgu valodu veselības un ar veselību saistītu stāvokļu aprakstīšanai, lai uzlabotu saziņu starp dažādiem lietotājiem, tādiem kā veselības aprūpes darbinieki, pētnieki, politikas veidotāji un sabiedrība, ieskaitot pašus cilvēkus ar nespēju; 3) ļaut salīdzināt dažādu valstu, dažādu veselības aprūpes nozaru un dienestu datus laika gaitā; 4) nodrošināt veselības informācijas sistēmas ar sistemātisku kodēšanas shēmu. Šie mērķi ir savstarpēji saistīti, kopš vajadzība pēc SFK un tās lietošanas pieprasīja izveidot nozīmīgu un praktisku sistēmu, ko varētu izmantot dažādi patērētāji veselības politikas veidošanā, kvalitātes nodrošināšanā un galarezultātu novērtēšanā atšķirīgās kultūrās. SFK pieejama šeit: <https://www.spkc.gov.lv/lv/funkcionesanas-nespejas-un-veselibas-klasifikacija/sfk1_0.pdf> [↑](#footnote-ref-8)
9. Skatīt 3. nodevums Starpziņojums “Sabiedrībā balstītu sociālo pakalpojumu bērniem ar funkcionāliem traucējumiem finansēšanas mehānisma izmēģinājumprojekta rezultātu novērtēšana”, 13.tabula 105. lpp, <http://www.lm.gov.lv/upload/aktualitates2/3_nodevums_IBM_rezultatu_izvertejums.pdf> [↑](#footnote-ref-9)
10. Darbības programmas "Izaugsme un nodarbinātība" 9.1.4. specifiskā atbalsta mērķa "Palielināt diskriminācijas riskiem pakļauto iedzīvotāju integrāciju sabiedrībā un darba tirgū" 9.1.4.3. pasākuma "Invaliditātes ekspertīzes pakalpojuma kvalitātes uzlabošana" ietvaros īstenotais projekts Nr.9.1.4.3/16/I/001“Bērnu invaliditātes noteikšanas sistēmas pilnveide” (turpmāk – 9.1.4.3. pasākuma projekts) [↑](#footnote-ref-10)
11. Ministru kabineta 2010. gada 30. novembra noteikumi Nr. 1075 “Valsts un pašvaldību institūciju amatu katalogs” [↑](#footnote-ref-11)
12. Ministru kabineta 2013. gada 29. janvāra noteikumi Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” [↑](#footnote-ref-12)
13. Pamatojoties uz Covid – 19 pandēmijas rezultātā valstī noteiktās ārkārtējās situācijas negatīvo ietekmi uz atsevišķu 9.2.2.2. pasākuma projekta atbalstāmo darbību īstenošanu noteiktajā termiņā, šobrīd saskaņošanas procesā ir 9.2.2.2. pasākuma projekta grozījumi Nr. 8 ar kuriem, tostarp par trīs mēnešiem tiek pagarināts projekta īstenošanas termiņš un, ņemot vērā, ka noteikumu projekts paredz pagarināt 9.2.2.2. pasākuma projekta īstenošanas termiņu vēl par pieciem mēnešiem, iestājas MK noteikumu Nr. 784 51.4 7.  apakšpunktā minētais nosacījums. [↑](#footnote-ref-13)
14. Ministru kabineta 2016. gada 9. februāra noteikumi Nr. 91 “Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.2. pasākuma "Sociālo pakalpojumu atbalsta sistēmas pilnveide" īstenošanas noteikumi” [↑](#footnote-ref-14)